Papersnake/gushiwen huggingface dataset:
沿檄舟行出五云关
喻良能（宋代）

画舫朱帘出晓关，便风飞过几重湾。
路经僧舍渔村畔，身在烟霏雾霭间。
惊浪沸晴输远浦，乱云拖粉露崇山。
偶因王事从心赏，诗语匆匆不暇删。
陈先辈子卿大宗伯公子也美秀而文亡弟太常有拂拭之契访我白下论诗契合寻上公车饮而赠之
王世贞（明代）

一展新诗过所闻，尽倾留酿为留君。由来闽士思常衮，只合陈留有长文。

毛自凤池成五色，汗从龙种失千群。他时太史占祥地，可忆金陵日暮云。
谒卞忠贞祠
李昌祺（明代）

粉署得休暇，偶登冶城巅。令公有墓道，灌莽浮荒烟。

遗容俨鸾有，盛服严貂蝉。褒赠恤典重，报祀时荐蠲。

缅怀临难日，力战操戈鋋。君臣义所重，父子躯同捐。

岂伊一门间，卓尔忠孝全。晋士轻节槩，放旷尚虚玄。

宜含瓦石者，视死犹生年。炳焕留盛名，上与星日悬。

岂特式臣庶，端足扶坤乾。嗟彼负国徒，亦拜祠堂前。

后来建康倅，允矣希其贤。
【双调】大德歌(四首)
关汉卿（元代）

春
子规啼，不如归，道是春归人未归。几日添憔悴，虚飘飘柳絮飞。一春鱼雁无消息，则见双燕斗衔泥。
夏
俏冤家，在天涯，偏那里绿杨堪系马？困坐南窗下，数对清风想念他。蛾眉淡了教谁画？瘦岩岩羞带石榴花。
秋
风飘飘，雨潇潇，便做陈抟睡不着。懊恼伤怀抱，扑簌簌泪点抛。秋蝉儿噪罢寒蛩儿叫，淅零零细雨打芭蕉。
冬
雪纷纷，掩重门，不由人不断魂，瘦损江梅韵。那里是清江江上村？香闺里冷落谁瞅问？好一个憔悴的凭阑人！
和新市杂咏
赵希逢（宋代）

杯行火急正相催，一醉难酬一笑开。
夜静酒阑清不奈，好风吹月入樽来。
九日月中对菊同禧伯郎中赋六首 其三
张本（明代）

子山牢落去江南，赋主悲哀尚一堪。只恐秋天闻亦苦，并催红雨下霜岩。
余方登列岫爱西山思欲一游时皋上人来觅诗作此
释德洪（宋代）

西山层翠长倚天，我来正及社燕前。城中高阁时纵倚，妙语已复凌芳鲜。

方将结伴未有侣，而子乃敢犯众先。会当披云乱峰顶，却下濯足寒涧边。

遥知笑语山答响，诗句时作何必编。就岩折桂亦细事，海棠烂熳烧晴川。

归来仰屋念清境，夜未央兮犹不眠。此诗未到已如见，戏为图画人间传。
无题四首 其二
张逊（宋代）

一夜泠风入翠幢，梦魂长是绕湘江。香螺脱厣烟生幄，豆寇含胎蝶满窗。

碧岫台空云雨断，绛河星动女牛双。牢愁得似秦城远，几日重围未肯降。
送盖总领上计三首 其一
许及之（宋代）

绝代有佳人，岑楼碧岧峣。即之起幽芬，可慕不可招。

风雨二十年，寒荣耸高标。置之白玉堂，致主轩与尧。

胡为枉襆被，江干驾轻轺。施物功方成，丹砂夜生苗。

披腹吐琳琅，碧简趋丹霄。
云谷八咏为乡人袁仲玉题 其八 药圃锄云
韩雍（明代）

种得灵苗数十畦，暖风吹动绿云移。频锄慎莫辞劳倦，凋瘵苍生久望医。
次韵子瞻寄黄子木杖
苏辙（宋代）

老至亦有渐，五十惟杖始。
行年日辰匝，幸免乡闾耻。
罪重疮难平，余痂未脱疻。
登山足犹健，不用扶儿子。
我兄念辛勤，赠此携且倚。
他年赐环日，田舍尤须此。
早收藤节杯，旋缀乌皮几。
茅檐数间足，不用伐桐杞。
李寅之招饮同登九江城 其一
方回（元代）

明年公七十，我老眉亦厖。一会岂易得，招呼酒盈缸。

慷慨上高城，恻怆临大江。雪水倾蜀峡，烟树连淮邦。

风景故不异，愁心私自撞。
白彪驰寄君时
彭汝砺（宋代）

横踰紫芝路，径赴白彪期。翼翼马爰饬，伾伾车载脂。

山川道云远，日月来何迟。立语言不尽，不言君自知。
登彼公堂燕贡士 其三
陈襄（宋代）

登彼公堂，维山崔嵬。君子燕湑，其志不回。
郊庙歌辞。享太庙乐章。长发舞
佚名（唐代）

睿哲维唐，长发其祥。帝命斯祐，王业克昌。

配天载德，就日重光。本支百代，申锡无疆。
觅李尉白犬
王炎（宋代）

长安少年好狗马，日日遨游五陵下。
八尺腾骧行地龙，突过无前追疾风。
一箭穿空两鵰堕，尚挟白羽腰骍弓。
回鞭更踏南山路，射杀山中白额虎。
却解重五四尺獒，快逐丰狐搜狡免。
错罢归来唤歌舞，酾酒割鲜供笑语。
穷巷书生那有此，毛颍陶泓守环堵。
老来无力跨蹇驴，少日青鞋只徒步。
何况平生非猎师，何须有犬如韩卢。
青毡旧物犹在室，吹灯未灭忧穿窬。
似闻黄耳云来孙，丰颅拳尾雪不如。
从公觅取扞门户，主人高枕偷儿避。
灯薪
郑清之（宋代）

小草虚心不染尘，传灯会上屡焚身。
光明一点元无尽，漫结空花作好春。
送海丰薛县尉
刘克庄（宋代）

境与潮阳接，传闻盗已平。
丁男无转徒，弧卒有来迎。
东作千村急，南官几个清。
廉材遗训在，努力继家声。
元夜阴晦
刘勋（金朝）

逐逐雕鞍趁画轮，年芳乐事一番新。芙蓉城暖东风夜，杨柳楼番笑语春。

两鬓愁添新白雪，十年梦到软红尘。空庭不见梅花月，寂莫春阴最恼人。
叙雪寄喻凫
方干（唐代）

密片无声急复迟，纷纷犹胜落花时。
从容不觉藏苔径，宛转偏花傍柳丝。
透室虚明非月照，满空回散是风吹。
高人坐卧才方逸，援笔应成六出词。
移具饮宾旸宅次韵二首
方回（元代）

垂门老柳系青骢，梦里先曾访此翁。
谢朓远窗分绝景，郝隆幽此对晴空。
偕来众客无官位，供立诸郎有父风。
我寓秀山十年矣，草堂始得一樽同。
步至近村
陆游（宋代）

药物扶持疾渐平，布裘絮帽出柴荆。
荒堤经雨多牛迹，村舍无人有碓声。
数蝶弄香寒菊晚，万鸦回阵夕枫明。
老翁随意闲成句，不似刘侯要取名。
美人赋
司马相如（两汉）

司马相如，美丽闲都，游于梁王，梁王悦之。邹阳谮之于王曰：“相如美则美矣，然服色容冶，妖丽不忠，将欲媚辞取悦，游王后宫，王不察之乎？”

王问相如曰：“子好色乎？”相如曰：“臣不好色也。”王曰：“子不好色，何若孔墨乎？”相如曰：“古之避色，孔墨之徒，闻齐馈女而遐逝，望朝歌而回车，譬犹防火水中，避溺山隅，此乃未见其可欲，何以明不好色乎？若臣者，少长西土，鳏处独居，室宇辽廓，莫与为娱。臣之东邻，有一女子，云发丰艳，蛾眉皓齿，颜盛色茂，景曜光起。恒翘翘而西顾，欲留臣而共止。登垣而望臣，三年于兹矣，臣弃而不许。

“窃慕大王之高义，命驾东来，途出郑卫，道由桑中。朝发溱洧，暮宿上宫。上宫闲馆，寂寞云虚，门阁昼掩，暧若神居。臣排其户而造其室，芳香芬烈，黼帐高张。有女独处，婉然在床。奇葩逸丽，淑质艳光。睹臣迁延，微笑而言曰：‘上客何国之公子！所从来无乃远乎？’遂设旨酒，进鸣琴。臣遂抚琴，为幽兰白雪之曲。女乃歌曰：‘独处室兮廓无依，思佳人兮情伤悲！有美人兮来何迟，日既暮兮华色衰，敢托身兮长自思。’玉钗挂臣冠，罗袖拂臣衣。时日西夕，玄阴晦冥，流风惨冽，素雪飘零，闲房寂谧，不闻人声。于是寝具既陈，服玩珍奇，金鉔薰香，黼帐低垂，裀褥重陈，角枕横施。女乃驰其上服，表其亵衣。皓体呈露，弱骨丰肌。时来亲臣，柔滑如脂。臣乃脉定于内，心正于怀，信誓旦旦，秉志不回。翻然高举，与彼长辞。”
文文山画像赞
刘辰翁（宋代）

闲居忽忽，万古咄咄。天风惨然，如动生发。如何寻约，亦念束刍。

岂其英爽，犹累形躯。同时之人，能不颡泚。昔忌其生，今妒其死。
徐都目之官奉化
戴表元（宋代）

小垒飞书定不难，十年清苦旧儒冠。
黄帘日转山衙静，彩笔春消海驿寒。
坂马易劳须缓骋，潮鱼虽美莫多餐。
人来肯寄平安不，茅屋三间伴剡滩。
自释二首 其一
郭祥正（宋代）

去日不可追，来日已无多。衰颓复自念，迁谢当奈何。

贤达并贱复，百岁同消磨。不如泳觞酌，徘徊眄庭柯。

流翠自成幄，好风时经过。憎爱理兼忘，虚淡神所和。

运尽即随尽，葬骨南山坡。
题郑昭甫写张骞乘槎图
林鸿（明代）

滚滚黄河天上来，茂陵底事望蓬莱。早知博望乘槎便，虚筑通天百尺台。
读翼梅 其二
齐彦槐（清代）

四海共一海，九州复九州。日天一点内，容此大地球。

中国此点中，泰山其垤丘。人于此点中，广野之蚍蜉。

蜗角国蛮触，征战何时休。蛟睫巢焦冥，身家无尽谋。

嘒彼天上星，大包四部洲。一星一世界，数与恒沙侔。

不识一星中，还有人物不。此星距彼星，难测道里修。

而强牵连之，名曰箕斗牛。又为分野说，下派燕秦周。

此理恐未然，其说近谬悠。王良一仆夫，挟策青天头。

世无楚灵均，更与谁咨诹。
刘伯寿秘校
张耒（宋代）

将军卷金甲，独卧嵩山阿。
千金买蛾眉，昼夜饮且歌。
时平武库锁，赂买戎狄和。
不复用英雄，惜哉双鬓皤。
延我寒夜欢，清尊不辞多。
壮气老未已，醉来须屡摩。
充国年七十，立功未蹉跎。
我欲劝公起，拂尘挥旧戈。
公言一世中，欢乐能几何。
安用身外名，功高竟消磨。
家住太室阳，开门对嵯峨。
嘉肴荐尊俎，有酒如江河。
度曲得新声，词成自吟哦。
乐此常不足，尚安知其它。
我愕不知答，高贤固殊科。
马援喜功名，旅死遭讥诃。
陶潜虽放情，但为硕人过。
公于二者间，安处行逶迤。
寒厅有修竹，野泉涨微波。
不厌徒驭勤，高车幸来过。
二月二十四日至魏塘七首 其七
张嵲（宋代）

今朝自撒窗前栅，决眦双凫没绮塍。便是提封无限界，不忧闽陌误东陵。
天台万年山罗汉树
林宪（宋代）

罗汉岭头罗汉树，开辟余工所锺聚。
百围直上摩紫霄，铁剥犀空自无蠹。
积年魔怪不敢栖，暂过鸾凰却回顾。
初晴偃{戟戈换上八下十}碍云霓，欲雨蟠根起烟雾。
声回浪吼东海鲸，影落云侵石桥路。
气陵太古化儿惊，势压群材梓人惧。
阳开阴闭资指南，地弼天承赖撑拄。
凡斤俗斧远遁逃，黛色苍皮未须疏。
岩灵树异如相语，杰叶豪柯翠云覆，
冰霜坐阅无古今，合抱云仍仰雄据。
岂同涧梓与壑柟，未历千年随草腐。
我来骇识天奇，斗酒浇之共轩翥。
行人莫拟明堂柱，险径无来万牛处。
盛时要用真栋梁，宜使巇危可平骛。
指呼刊凿动六丁，匠氏仍烦修月户。
辅隆广厦蔽苍生，何止增华万年趣。
悬崖黯惨阴风吐，振谷徘徊忽号怒。
纤梢啸舞山雨来，石走雷轰鬼神怖。
未容造次搜奇句，五百尊师所呵护。
次韵张丞
陈造（宋代）

县人灯夕旧尝看，夜敞窗扉晓不关。
胜赏繼应追俗尚，晴晖巧与破天悭。
招邀便拟日复日，容易遽吟山上山。
更乞紫姑丰乐语，为添喜色到颜间。
子重见过夜话
李之仪（宋代）

坐久日将落，窗前云欲平。倦游淹岁月，旅闷等坻京。

已谢长杨赋，犹怀古剑行。拥炉虽有味，琢句苦难成。

一笑逢吾友，诸方旧著名。景山惭绝膑，击节愧深耕。

奥妙穷三际，坚刚敌万兵。谁知俯冬杪，顿觉得春荣。

缱绻桑榆恨，间关儿女情。金篦何足道，闇室斗光明。
病起掇黄花数本焚香清坐二首 其二
钱时（宋代）

碧玉枝头玉露漙，风霜晚节要人看。生香正色慇勤意，肯入冬窝共岁寒。
薜荔庵
顾况（唐代）

薜荔作禅庵，重叠庵边树。空山径欲绝，也有人知处。
赠相士丁日宣
周文璞（宋代）

张公谓余可神仙，薛颠谓余可英杰。
丁生谓二皆无成，世间安有此奇绝。
麒麟阁上冠貂蝉，龙虎鼎内治大丹。
兴来一笑扫燕□，回首已自升云端。
何如只向松江渡，杨柳影边茅屋住。
卧看苍虬挟白云，卷取秋涛过江去。
和吴门章太守五日宴九老于广化寺
方惟深（宋代）

使群萧洒上宾闲，金地无人画敞关。
风静箫声来世外，日长仙境在人间。
诗成郢客争挥翰，曲罢吴姬一破颜。
此节东南无此会，高名千古映湖山。
东郊晚行 其二
翟灏（清代）

横空纵我眼，列岫展天末。青苍一幅披，秀色不可割。

中有度世人，光景坐超忽。还欲招之游，山心话饥渴。

白云来悠然，高鸿向空没。
长相思
程垓（宋代）

酒孤斟。客孤吟。戏马台荒露草深。英雄何处寻。

爱登临。莫登临。定是愁来关客心。暮天烟水沈。
夏涨即事 其三
尹体震（明代）

花发桃溪锦浪平，采莲船起棹歌声。隔江儿女频相问，几度经年寄远情。
晚春园中作
陆游（宋代）

少逢春归未解悲，千篇曾赋伤春诗；可堪霜点鬓须後，更值绿暗园林时！杨花轻堕檐外影，杏子重压阑边枝，球场立马漏声静，绮窗语燕檐阴移。
向来春事渺何许，长空鸟迹何由追。
秋千未拆已寥寞，日暮东风吹彩旗。
送钟狂客应荐北行 其二
张诩（明代）

寒潮急雨上江楼，青草沙边舣一舟。人醉东风殊可画，鸟歌斜日又堪愁。

阮生送客能青眼，元亮求官尚黑头。安得病躯生羽翼，陪君走马到皇州。
问梅北山
周密（宋代）

风行万里道，冰落千仞渊。草木凘欲尽，寂寂无华妍。

彼美含章姿，炯炯方孤鶱。始知春风心，元在天地先。

六阴忽已复，生意森无边。因之得道妙，花与诗俱玄。
借用邓彦高韵
李吕（宋代）

性学丝毫未易通，醇疵何敢议轲雄。
文章事业须年少，朴钝情轲属老翁。
閒把笑谈穷物外，漫裒今古着胸中。
触来方寸有余地，喜到小斋缘素风。
水南春望
张耒（宋代）

洛岸东风送马行，桥横落日半川明。
天连观阁云垂地，春入山河秀满城。
老去飘萍甘屏迹，兴来怀古未忘情。
短短一曲聊回首，不待悲秋白发生。
偈颂八十五首 其七十四
释妙伦（宋代）

峰头异角灵毛，涧底锦鳞赪尾。各各性命一条，都在山僧手里。

今日放开线路，也不妨自驰自骤，自飞自鸣，自泳自游，自潜自跃，又阿谁管你，诸方密布漫天网子。
挽诸葛寿之 其一
孙应时（宋代）

幼学蒙题品，童心托弟兄。过从十年足，悃款一家情。

无力宽贫病，传书隔死生。西风吹客泪，万里寸心明。
买舟至岩祀陆使君
程公许（宋代）

水曹羁我窘于囚，贷与潼江一钓舟。
柂转清滩微觱沸腾，棹移曲苍且夷犹太人。
偶因檥岸窗沙径，绝爱寒烟簇晚洲。
明日玉屏重睹面，九歌待续水安流。
题东坡枯木
李处权（宋代）

先生万卷读，命世文之豪。
矫矫鸾凤姿，仰止人物高。
坐石翳白鸾，古茧磨衲袍。
玉堂押翰手，不数乘与褒。
前身老画师，寓兴时抽毫。
要在胸中奇，醉笔随秉操。
柘原沙错错，独树风骚骚。
天荒鸟不入，路绝人告劳。
一旦辞世纷，御风归泬寥。
遥知紫玉府，冠佩方游遨。
不然跨汗漫，骑鲸弄云涛。
夜中梦见之，酌公以蒲萄。
觉来空把卷，我心增郁陶。
还乡
王寂（南北朝）

乱后人烟到处稀，马寻归路駃如飞。谁怜膝上狂文度，却作辽东老令威。

闾里旧游浑似梦，交亲相对漫疑非。形容变尽君休问，大胜游魂不得归。
指月庵
曹钊（清代）

地偏少迹少，屋对乱峰开。月放千岩雪，松喧万壑雷。

诵经驯虎至，洗钵豢龙来。引兴随高衲，长歌日几回。
小疾
陆游（宋代）

避人便小疾，省事喜闲身。
并海鱼盐聚，入秋风雨频。
元知器苦窳，空有胆轮囷。
轑饭聊同饱，知君不笑贫。
上留守侍读生辰
彭汝砺（宋代）

素节于今杰，青春此日生。地还坤德重，天给露华清。

鸿鹄飞昭旷，骐驎瑞太平。云浮朱槛细，星入画图明。

簪绂师先进，旒綖望老成。千龄逢盛际，万里起修程。

客献南山颂，人期北户荣。学高才称副，仁厚福兼并。

香荐芝兰秀，诗言犬马诚。祝公比松柏，早晚席台衡。
陈蕃榻
施梅樵（清代）

太守能青眼，南州独感恩。礼贤推仲举，雅量胜平原。

枕簟清无梦，风霜夜自温。豫章传轶事，始觉布衣尊。
清平乐
吴子孝（明代）

韶光易变，凉露霏如霰。翠卷香消憔悴遍，一夜池塘秋晚。

芦枯苇折波中，凫栖雁宿芳丛。尽日倚阑如画，白苹红蓼西风。
句
释閒卿（宋代）

白云教早归。
寄陈赤嵌
何文季（宋代）

英雄空有泪沾襟，千古兴亡感慨深。
邱壑正多亡国恨，干戈消尽读书心。
容身天地生何补，入眼风霜老不禁。
却笑红尘知退晚，能教早计卧山林。
夜合花二绝 其二
李东阳（明代）

袂掩芳尘欲避春，羞将月夕换风晨。向来花品看应熟，不待开时已可人。
凭阑
陈普（宋代）

南浦路东西，佳人不可期。
断云荒草渡，归鸟夕阳枝。
心事十二曲，头颅大半丝。
低回问流水，去去复何之。
王子端内翰山水同屏山赋二诗 其二
元好问（金朝）

万里承平一梦间，风流人物与江山。眼明今日题诗处，却见明昌玉笋班。
文长老云山有训狐鸣即客至夜来鸣更异常
邹浩（宋代）

我入山来亦偶然，初无消息与人传。训狐缘底潜知得，隔夜飞鸣报老禅。
次韵 其五
黄庭坚（宋代）

荆渚楼中赋，南阳垄底吟。谁言小隐处，频屈故人临。

经笥难窥底，词源幸汲深。思君眠竹屋，雪月冰寒衾。
同鲍祗登醉翁亭看欧阳公手植梅花
赵公豫（宋代）

欧亭犹在望，梅萼自芬芳。地以人为重，花为植者香。

山峰皆拱列，石骨尽昂藏。文采风流事，参军独擅场。
思佳客
陈允平（宋代）

锦幄沈沈宝篆残。惜春舞语凭阑干。庭前芳草空惆怅，帘外飞花自往还。

金屋静，玉箫闲。一尊芳酒驻红颜。东风落尽荼コ雪，满院清香夜不寒。
和郑康道春日三首
李洪（宋代）

寄兴沧洲上，平芜绿又春。
忘机时傲睨，燕坐默存真。
铁砚心逾壮，金楼铸自新。
年来孤节物，懒惰复谁伦。
送罗万峰三首·其二
刘震（清代）

河桥无停波，岁月忽已暮。
冰霜自峥嵘，征车莫能驻。
人生感意自，念子美无度。
长安冠盖场，心独切孺慕。
挥手尘埃中，面目喜如故。
四月中休日闻蝉
杨万里（宋代）

荔枝叶底暑阴清，已有新蝉一两声。荷露柳风餐未饱，怪来学语不分明。
齐天乐 春晚同诸子游祖园
曹贞吉（清代）

城南韦曲东风路。长芜绿暗如许。帽影参差，衣香掩冉，渐入水云多处。

闲亭列俎。似鲑菜江乡，茶烟顾渚。浣尽京尘，一双布谷树阴语。

深卮且共斟酌，怕穿林风雨，乱红无数。节过浮觞，人同荷锸，作达全忘羁旅。

游丝飞絮。倩燕嘴蜂须，将春系住。芍药开时，又携尊看去。
五台明智院
陈岩（宋代）

前冈后陇尽纡余，岚影烟光半有无。
山脚断边开古刹，五台分布似连珠。
【正宫】脱布衫
盍西村（元代）

春宴
柳花风微荡香埃，梨花雪乱点苍苔。锦绣云红窗缥缈，麝兰烟翠帘叆叇。
【小梁州】珠箔银屏次第开，十二瑶阶。蔷薇洞侧牡丹台，神仙界，何必到天台。
【幺】金笼鹦鹉舌头快，向人前说的明白。翠槛边，雕栏外，金沟一派，只许燕莺来。
【醉太平】梁园赋客，金谷英才。吴歌楚舞玳筵排，有猩唇豹胎。珊瑚树拂珍珠盖，鸳鸯衫束麒麟带，芙蓉鬓亸凤凰钗，千金怎买？
采薇二首 其一
蔡羽（明代）

采薇南山下，忽忆千里人。岂无临歧言，一别今几春。

旧交容易新，新交容易亲。缄书重复启，曲折情难陈。

勿陈逢彼怒，人心不逮故。愿言秉子德，千秋爱贞素。
乐大夫挽词五首
骆宾王（唐代）

可叹浮生促，吁嗟此路难。丘陵一起恨，言笑几时欢。

萧索郊埏晚，荒凉井径寒。谁当门下客，独见有任安。

蒿里谁家地，松门何代丘。百年三万日，一别几千秋。

返照寒无影，穷泉冻不流。居然同物化，何处欲藏舟。

昔去梅笳发，今来薤露晞。彤驺朝帝阙，丹旐背王畿。

城郭犹疑是，原陵稍觉非。九原如可作，千载与谁归。

一旦先朝菌，千秋掩夜台。青乌新兆去，白马故人来。

草露当春泣，松风向暮哀。宁知荒垄外，吊鹤自裴徊。

忽见泉台路，犹疑水镜悬。何如开白日，非复睹青天。

华表迎千岁，幽扃送百年。独嗟流水引，长掩伯牙弦。
辘轳金井·玉兔泉
吴庆焘（清代）

滴天云髓。试煎来、玉宇琼楼初启。璧沼延秋，趁新凉如水。

颓阑漫倚。怕只见、月轮斜坠。好事青田，铭词蚀尽，空余铅泪。

牧牛一坏早圮。任工营狡窟，遗秽难洗。二圣龙沙，问谁能堪此。

临安竟徙。莫须有、覆盆三字。万古狐悲，东窗秘计，风波亭里。
忆钟离浚
朱弁（宋代）

浚都同聚读书萤，楚岸春风忆送行。三十年前初识面，四千里外更关情。

出疆我亦徒劳尔，入仕君今何似生。旅雁相逢须一问，要从邮上得新声。
铜井访僧
钱月龄（明代）

曲曲桑麻路，层层紫翠台。远寻铜井去，先访竹门开。

云筥采茶入，瓦罂沽酒回。三生不尽话，松日照苍苔。
题阮希圣东湖 其三
刘浚（宋代）

两堤杨柳先春绿，十里芙蓉入夏香。自得湖山供啸傲，会稽何独羡知章。
赣守张子智舍人寄诗送酒，和韵谢之
杨万里（宋代）

谁言天上张公子，飞下崆峒看晓晴。
为爱东坡题八境，却同严助厌承明。
诗来风雨荒凉後，语带江山紫翠横。
更遣麴生相暖热，十年同社再寻盟。
送李馀及第后归蜀
张籍（唐代）

十年人咏好诗章，今日成名出举场。归去唯将新诰牒，

后来争取旧衣裳。山桥晓上芭蕉暗，水店晴看芋草黄。

乡里亲情相见日，一时携酒贺高堂。
次刘东仲见寄咏
徐瑞（宋代）

丰姿明玉树，清伦泻秋泉。
雾豹文何泽，风莺息自仙。
超然由静悟，妙处可言傅。
倘遂卜类顾，游从不计年。
再赋 其二
洪适（宋代）

解褐方闻上玉除，宠光转眼叠金朱。大夫不博乔松贵，嘉橘千头也作奴。
建康道中
方回（元代）

土入江东厚，民方浙右醇。
疏松冈路雪，晴麦野田春。
往事更离乱，衰年厌苦辛。
兴亡不须叹，请看石麒麟。
回建德寄冯和峰隐士
王奕（元代）

王子归邹鲁，知公隐德乡。
道为千载惜，身抱六经藏。
青壁丹崖远，黄花白骨香。
百年交一臂，悔不拜庞床。
颂古一百则 其四十四
释正觉（宋代）

丝纶降，号令分，寰中天子，塞外将军。不待雷惊出蛰，那知风遏将云。

机底联绵兮，自有金针玉线。印前恢廓兮，元无鸟篆虫文。
熙宁祀皇地祇十二首 其十一 彻豆用《丰安》。
郊庙朝会歌辞（宋代）

曳我黼黻，履舄接武。锵我珩璜，降升圉圉。其将肆兮，既曰不侮。

其终彻兮，恭钦惟主。
赠江端本子我
晃冲之（宋代）

亸免鸡豚今日债，断除妻子宿生缘。
丰登便是人天供，努力东皋自种田。
江梅
曾协（宋代）

北风号乔林，万象无容姿。
高标自有时，正与冰雪宜。
老干俨枯木，疏花粲横枝。
刻玉费天巧，不为俗跟窥。
托质在空谷，清高终见知。
论功鼎鼐间，枝头子离离。
舟至梅根子长寄诗复用前韵
王十朋（宋代）

使节淹江左，鱼符换浙西。诗筒犹在道，客棹已移溪。

戒险疑浮峡，行徐类去齐。壶觞更何日，重向翠微携。
次韵傅丈题吕少卫教授藏书阁
朱熹（宋代）

西楼谁与共闲居，茂树婆娑清昼馀。大隐祇今同一壑，行吟非昔似三闾。

揣摩心事惟黄卷，料理家传亦素书。更凿寒泉供漱石，世纷不拟问焉如。
解冤结
马钰（金朝）

凤仙符水。陆公药饵。两处住，一山一市。遣钰居廛敢相违，便当离此。

怀真一、难为有二。

予非秀士。道通奥旨。认根源，伏降心意。缚马擒猜觉狂游，喝声便止。

休相侮、假身是寄。
病起荆江亭即事十首 其十
黄庭坚（宋代）

鲁中狂士邢尚书，本意扶日上天衢。惇夫若在镌此老，不令平地生崎岖。
题从叔园林
吕温（唐代）

阮宅闲园暮，窗中见树阴。樵歌依野草，僧语过长林。

鸟向花间井，人弹竹里琴。自嫌身未老，已有住山心。
春日侍宴高唐齐东二王即韵应教
冯惟讷（明代）

昔听桂山调，今看兰坂花。
春云间珠圃，初日照彤霞。
改服游新苑，移尊对远沙。
应刘今日赏，不是魏王家。
寄许州清古
齐己（唐代）

北来儒士说，许下有吟僧。白日身长倚，清秋塔上层。

言虽依景得，理要入无征。敢望多相示，孱微老不胜。
关山月
陈陶（唐代）

昔年嫖姚护羌月，今照嫖姚双鬓雪。青冢曾无尺寸归，

锦书多寄穷荒骨。百战金疮体沙碛，乡心一片悬秋碧。

汉城应期破镜时，胡尘万里婵娟隔。度碛冲云朔风起，

边笳欲晚生青珥。陇上横吹霜色刀，何年断得匈奴臂。
春闺
刘云琼（清代）

百舌五更啼，啼声惊绣闱。
王孙归未得，芳草自萋萋。
书喜
陆游（宋代）

满川秋获重赬肩，拾穗儿童拥道边。
夜夜江村无吠犬，家家市步有新船。
夺攘不复忧山越，安乐浑疑是地仙。
惟有衰翁最知达，避胡犹记建炎年。
次李晋仲同游南岩韵
程公许（宋代）

风林舞霜叶，野水收寒溪。
旭日爱清美，良友欣招携。
近游南岩爱，远蹑樵人蹊。
改未变野处，地已呈榱题。
炼石既有穴，补天亦余梯。
仰睇磴可涉，穷择日从低。
窅深有宰护，险绝令心悽。
我妆期再出，后会岂终暌。
第膺三接宠，未许寻高棲。
宿蒲关东店忆杜陵别业
岑参（唐代）

关门锁归客，一夜梦还家。月落河上晓，遥闻秦树鸦。

长安二月归正好，杜陵树边纯是花。
黄莺儿四首 其一 风
孙承恩（明代）

阵阵扫浮埃。汎虞弦，上楚台。飘飏兰蕙吹罗带，残云捲开。

明月送来。赵家姊妹难禁耐，透人怀。千金无买，宋玉赋应裁。
柳梢青（和赵显祖）
赵师侠（宋代）

漠漠轻阴。养花天气，乍暗还明。曲径风微，蜂迷红片，蝶趁游人。

平芜极目青青。谩怅望、谁招断魂。柳外愁闻，莺雏唤友，鸠妇呼晴。
次信文早春韵
洪皓（宋代）

邱壑幽怀日已蹉，宁论邻女戏投梭。
干戈未戢贪修怨，玉帛还留误讲和。
恩许养疴徒受粟，老来便静任张罗。
春回又起江湖念，愿致山翁一叶过。
台州郡治十二诗太守尤延之命赋·驻目亭
林宪（宋代）

郡斋多胜览，随处山拱揖。
一亭更留人，小立云百级。
峰峦方献状，霾雾且无集。
是中颇空洞，不碍山色入。
御街行 送徐健庵编修入都
李符（清代）

压波桥外同仙鹊。记醉别、杉青北。隔年扶屐到花溪。

正是收灯春夕。东城书屋，雪中径悄，点点寒梅白。

蒋陵秋雨飞帆席。便问我、荷衣客。平明相送玉阶行，检点旧分双笔。

到时应见，宫眉紫袖，把一缕、红丝量日。
象祖戊辰元日初冠仍拜敕命
林希逸（宋代）

老得渠为第二孙，加冠还已向春元。蓝袍试拜痴翁喜，初敕题名圣主恩。

好续世科如汝父，勉求师学大吾门。一樽长幼团圞笑，虽愧儒酸礼略存。
后醉中放歌五章 其一
胡应麟（明代）

君不见陈孟公，席间壮气嘘长虹。君不见孔文举，座上宾朋剧虹雨。

金罍玉尊酒满堂，跋扈飞扬恣豪举。才疏志大差足惜，投辖楗关政堪语。

人生倏忽同蜉蝣，夜长昼短秉烛游。千秋饮者传异代，汉魏王侯竟谁在。
赠王文冕
史鉴（明代）

少怀四方志，乘时远游嬉。西经宜兴市，落魄无人知。

夫君何自喜，枉驾与之归。华灯坐良夜，高论露中怀。

古今无穷变，亹亹解人颐。雷惊蛰斯启，钟鸣霜乃飞。

相知苦不久，旋复成乖离。出门即长路，驱车独栖栖。

浮云蔽关山，洪流带邦畿。可望不可亲，悠悠劳我思。

秋兰抱幽香，寒松挺孤枝。芳华信能保，应无迟暮悲。
余襄公祠
杨蟠（宋代）

功业终令万古传，岂惟文采动当年。曲江相继成双庙，庆历同称有四贤。
绍兴祀神州地祗十六首
佚名（隋代）

[函钟为宫]芒芒下土，恢恢方和。
富媪统报，潜运八维。
爰称元祀，告和吉时。
揭兹虔恭，优其格思。
柳塘春燕
陈琏（明代）

王谢家何在，茅茨几夕晖。柳塘春似海，闲逐落花飞。
夜分东窗见月
刘敞（宋代）

逾望月弥晚，宵分在东窗。随风漏疏隙，散彩夺寒釭。

留玩坐忘寐，启书对空缸。惜哉皆陈迹，谁为足经邦。
题赵宗教飞霞亭
陈文蔚（宋代）

问津早似武陵溪，屋上鹅峰有遁肥。
醉脸丹时歌雪白，碧山深处染桃绯。
林亭缥缈仙翁乐，酒盏交酬花片飞。
逍遣个中间日月，赋诗应不送春归。
金陵怀古
吴融（唐代）

玉树声沉战舰收，万家冠盖入中州。

只应江令偏惆怅，头白归来是客游。
题汉祖庙
罗颖（唐代）

项羽英雄犹不惧，可怜容得辟阳侯。
即事六言四首 其二
刘克庄（宋代）

有时眼花落井，有时鼻孔撩天。工诗只是少黠，说禅莫是大颠。
奉寿少司寇枫潭先生六十
尹台（明代）

兰陵向接飞凫履，枫陛还传搏隼章。四海贤名归郑汲，诸生经术重韦匡。

行藏物外心同水，六十人间鬓未霜。看取卿垣新月丽，知悬华业照旂常。
风蝶令 疏雨酿愁，孤灯吊影，以写幽。
曹景芝（清代）

风雨敲帘响，黄昏倚枕听。一番淅沥一番停。不道秋声似此、太零星。

弄瞑灯如豆，浇愁酒欠灵。吟虫况复近纱棂。搅得今宵玉漏、也无凭。
青崖
王世贞（明代）

断崖数千尺，隐然一辎軿。即看摇落候，不改芙蓉青。
蒲津迎驾
宋璟（唐代）

回銮下蒲坂，飞旆指秦京。洛上黄云送，关中紫气迎。

霞朝看马黄，月晓听鸡鸣。防拒连山险，长桥压水平。

省方知化洽，察俗觉时清。天下长无事，空馀襟带名。
往年寄子平
文同（宋代）

往年记得归在京，日日访子来西城。
虽然对坐两寂寞，亦有大笑时相轰。
顾子心力苦未老，犹弄故态如狂生。
书窗画壁恣掀倒，脱帽褫带随纵横。
喧呶歌诗嘂文字，荡突不管邻人惊。
更呼老卒立台下，使抱短箫吹月明。
清欢居此仅数月，夜夜放去常三更。
别来七年在乡里，已忝三度移双旌。
今兹惛惛意思倦，加以跕跕疾病婴。
每思此乐一绝后，更不逢人如夜行。
次韵和王敏仲望祝融峰四首
孔武仲（宋代）

僧居晓看一峰青，迥绝织尘点画屏。
会有片云来触石，江湖三日雨冥冥。
次韵刘君鼎见赠二首
方回（元代）

真复多多穷传记，端能亹亹著诗文。
名场早捷千军阵，胪陛应符五色云。
乱后湖山今稍稍，閒中宾主几醺醺。
衰迟亦欲陪赓唱，未必当筵逮所闻。
题讲梅兄躬耕养亲图 其二
曹文埴（清代）

春雨飞绿亩，春风生翠微。密林匝浓阴，载及扶梨时。

胼胝事耕作，筋力遑云疲。破晓荷锄去，薄暮驱牛归。

归来未停足，沽酒佐晚炊。陶然得新酿，欢笑娱亲闱。

老人问田事，告以春水肥。温颜顾之喜，一倾匏子卮。
柯敬仲枯木竹石
凌云翰（元代）

欲问奎章石，无言似照头。竹昏虞庙晚，木落洞庭秋。

楚客心偏苦，湘娥黛正愁。百年成俛仰，题画忆丹丘。
镇海县丞李公向阳殉节诗
姚燮（清代）

臣虽一小吏，亦食天子禄，来官天子地。地不能为我皇守，臣身亦何有？

呜呼，公其有守土之责乎？公虽不死，谁惟公是辜？

或谓公之死乃公之愚，而笑公不读书。惟不读书而不知大义。

不读书而能知大义，卓卓乎公乃异。此为谁也，坐舆皇皇而出南城之坊。

彼为谁也，骑马跄跄而驰西门之塘。奈何不见我李二公，二公缢于堂！

呜呼，二公缢于堂，诚二公之愚，不为二公者当何如？

昔谁为定海死，死定海者全典史。今谁死镇海城，死镇海者李县丞。

典史之死吾所知，悬丞之死谁迫之？县丞自死之。
句
林洪（宋代）

雪翻夜钵裁成玉，春化寒酥剪作金。
偈颂二十二首
释道生（宋代）

佛法二字，人人知有。
狼毒砒霜，那容下口。
直饶透出威音前，也是痴狂外边走。
偈颂二百零五首
释正觉（宋代）

长者长法身，短者短法身。
虚空已是色，大地却非尘。
觑得破阿那律祖，放得稳舜若多神。
飘飘闲戏白鸥水，栩栩梦游蝴蝶春。
拶头拶面推来也，眼里无筋一世贫。
碧城曲
文静玉（清代）

碧城十二阑干曲，梵字回文亚蛾绿。阑前多少晓妆人，雪艳花明都似玉。

绕砌三花玉树肥，翠鹂閒共彩鸾飞。池边清响锵瑶佩，花下灵香拂羽衣。

羽衣瑶佩纷妍妙，观香弄玉都年少。奏罢《霓裳》奏《绿腰》，上元回首嫣然笑。

琴会何如墨会佳，扶风绛帐有金钗。偶拈翠羽吟罗袜，閒谱金荃赋锦鞋。

群仙高会群芳宴，紫凤香毫铜雀砚。何人解赋晓仙谣，赋成亲写桃花片。

太白星精笔有神，芙蓉城主谪仙人。我来同倚阑干曲，不证兰因证蕙因。
夜坐苦蚊
方一夔（宋代）

万物有常理，动息随昏昕。区区虫豸中，恶毒无如蚊。

云是鬼母化，佛语非传闻。喙尺利芒刺，腰围隐花纹。

饥寻飞翅轻，饱饮酡颜醺。搏噬以自肥，乘时鼓妖氛。

潜伏草莽间，窥伺日向曛。须臾却四出，攒集穷崖垠。

横空聚复散，如布鹅鹳军。腾身飞猱捷，发喊迅雷磤。

瞥然闯门户，来者何缤纷。不但入翠幕，偏工恼红裙。

端坐缺堤障，各各磨牙龈。血肉生咀嚼，斑驳瘃与皲。

如涂守宫血，丹砂服兼斤。纨扇不住手，摇动酸骨筋。

或时中指麾，殷轮血朱纁。虽能杀一二，未足空其群。

有来效方略，薙草收莸薰。延烧煽烟焰，杀气凝阴云。

罗空燖鸮隼，搜野醢䴥麇。丑类尽驱逐，暂息苗与獯。

自从生盘古，元气日磔分。有生溃乱出，甘苦更臭芬。

而我堕世味，未能去膻荤。天阳烁六合，慢肤似遭焚。

之虫并搜搅，入夜无一倾。谁知有制伏，火攻策奇勋。

当如运甓法，百匝不惮勤。事会靡终极，来者徵吾文。
杂兴　癸夘九月也 其一
韩邦奇（明代）

面拜龙章下玉墀，虎头关上督边师。几年沙漠无消息，万里河山足护持。

雪满红崖春寂寂，秋高紫塞草离离。即今多病成衰谢，却学书生日课诗。
登润州芙蓉楼
崔峒（唐代）

上古人何在，东流水不归。往来潮有信，朝暮事成非。

烟树临沙静，云帆入海稀。郡楼多逸兴，良牧谢玄晖。
叹镜辞
陈允平（宋代）

忆妾初嫁时，金屋藏窈窕。
忽见洛阳人，鬻镜长安道。
明月掌上洛，团团复皎皎。
千金买得归，惜之如重宝。
奁开双凤飞，带结青鸾袅。
当时照妾颜，妾颜正年少。
如今照妾颜，妾颜羞已老。
对镜频汉嗟，掩镜徒懊恼。
不恨妾嫁迟，惟恨妾生早。
此恨空绵绵，天涯满芳草。
君不见长江逝水无逆流，岁去年来多白头。
官舍双桂
徐集孙（宋代）

翠玉黄金剪缀成，幽香不断袭人清。独披月色连宵看，更结秋风来岁盟。

好梦偏为蛩叫破，吟身那似蝶飞轻。纷纷凡卉谁堪眼，说与寒梅蚤合并。
与勇上人
释慧空（宋代）

虎丘之虎老且死，道人勇者乃其子。以其有子父不亡，偈地风声犹在耳。

东山于其父子间，为之道旧为乡里。要尔全机起乃翁，据虎头而收虎尾。
山茶
杨万里（宋代）

树子团团映碧岑，初看唤作木犀林。
谁将金粟银丝脍，簇飣朱红菜碗心。
春早横招桃李妒，岁寒不受雪霜侵。
题诗毕竟轮坡老，叶厚有棱花色深。
赠潘时乘内翰
李时行（明代）

霜风被原隰，山流含夕清。散躅眺林莽，寒鸟相交鸣。

圆景不可驻，荣华安足凭。众夫何遑遑，志士贵徇名。

令名苟不立，碌碌忝浮生。缅怀吴中彦，珥笔侍承明。

青藜照中秘，艺藻绚文英。高踪渺难企，高鴳慕云鹏。

屡枉琼瑶什，卓哉诚可矜。终期策驽蹇，庶以协同声。
妙光堂 其一
黄裳（宋代）

泰定中含一黍灵，千江明月万枝灯。自谈禅处无人会，安用山僧缠葛藤。
和朱少府
韩维（宋代）

自我还故栖，再见炎与凉。
朝游每含哺，昼坐常焚香。
撷圃得奇艳，俯池鉴清光。
不忧饥所驱，非为饱则颺。
同里四三人，每过必命觞。
浊醪无孤斟，嘉果有新尝。
看舞雪翻席，度曲尘飞梁。
桑榆傥徘徊，此乐未渠央。
行止固有命，贵弃乃其常。
与君酣且歌，幸世方欢康。
酹江月（严子陵钓台）
范成大（宋代）

浮生有几，叹欢娱常少，忧愁相属。富贵功名皆由命，何必区区仆仆。燕蝠尘中，鸡虫影里，见了还追逐。山间林下，几人真个幽独。

谁似当日严君，故人龙衮，独抱羊裘宿。试把渔竿都掉了，百种千般拘束。两岸烟林，半溪山影，此处无荣辱。荒台遗像，至今嗟咏不足。
癸丑七月二十七夜梦游华岳庙
陆游（宋代）

驿树秋风急，关城暮角悲。
平生忠愤意，来拜华山祠。
八风从律
蒋防（唐代）

制律窥元化，因声感八风。还从万籁起，更与五音同。

习习芦灰上，泠泠玉管中。气随时物好，响彻霁天空。

自得阴阳顺，能令惠泽通。愿吹寒谷里，从此达前蒙。
次韵王省干
陈造（宋代）

一官初有禄，三月免无君。
平时爱人学，蕲试百一分。
羽俗南北异，所见违所闻。
致化要无倦，儒者贵长文。
雨夜
陆游（宋代）

吴中地多雨，海角客常愁。
羸病须医药，残年忆辈流。
解装孤驿晚，捩柁小江秋。
莫起潇湘兴，无才赋远游。
满江红·越水稽山
陈著（宋代）

越水稽山，清明气、锺为人极。彯缨早、□中学问，从头施设。不受尘来霜壁立，常生意处春流活。与世间、别是一规模，师夔契。仙岛上，分风月。苍梧下，怀冰雪。更双亲犹是，朱颜时节。熏业要从青鬓上，乾坤如许丹山折。看凤衔、芝诏下层霄，朝金阙。
上元
张纲（宋代）

上元春色压轻寒，故事宾僚集晚筵。合坐香浮花袅娜，捲帘风定月婵娟。

闾阎尽道宜新岁，灯火何妨减去年。堪笑樽前穷太守，只愁老病欲归田。
吴宫石
张咏（宋代）

何人移置向何年，牢落空庭见断顽。
竹外松间滋澹竚，土昏苔染更斓斑。
贪憐翫月名偏好，莫问朝天信不还。
閒醉閒吟聊自得，渐无魂梦憶归山。
赠吏部尚书建安郡正肃吴公挽辞三首 其三
苏颂（宋代）

他日容台议，功书预讨论。襚章三品贵，诔策二名尊。

遗直将谁继，清风想尚存。戢棺何所恨，牖下史鱼言。
过牛渚江
洪繻（清代）

吴楚争长岸，孙策攻刘繇。晋隋及宋明，战此如鸿沟。

叠巘连江起，一水亘扬州。白月青天夜，飏帆白鹭洲。

岂不生山色，亦壮大江秋。如何古迄今，系缆为战陬。

烽火拥江水，列戍海山头。历阳与丹阳，南北阅边愁。

维昔谢将军，听诗上孤舟。温峤然犀过，照见水府幽。

此事差可意，牛渚长悠悠。我今坐轮舶，幸未惊蛟虬。

溯流至采石，喜见谪仙楼。
早春题少室东岩
白居易（唐代）

三十六峰晴，雪销岚翠生。月留三夜宿，春引四山行。

远草初含色，寒禽未变声。东岩最高石，唯我有题名。
送李佑之赴陕西参议
许彬（唐代）

十载含香侍上台，旬宣分陕用奇才。
黄河九曲天边落，华岳三奇马上来。
长乐月明笳鼓静，终南云敛障屏开。
行行喜近重阳节，黄菊飘香入酒杯。
雨霁山皆秋色
陈普（宋代）

一朝积雨豁然收，待我凝眸百尺楼。
远远修眉明碧落，棱棱瘦骨出清秋。
同姿远岸遥生霭，一意寒江亦露洲。
此即化工无信息，天机衮衮不曾留。
藕花亭杂咏为梁浮山中书 其一
霍与瑕（明代）

桥临杨柳畔，亭在藕花间。曲槛开三面，疏帘绕四阑。

青萍鱼在在，绿树鸟关关。朋旧追欢赏，应无一日閒。
小馆新种桃花黄平倩庄得全两学士过看黄既断酒庄亦有宿酲皆不待酌而去贻以此诗
区大相（明代）

昔予游海上，灵山屡淹泊。海峤气长春，玉窗桃未落。

仙者四五辈，流霞劝春爵。归来入汉宫，谒帝蓬莱阁。

韶光暮春月，京华逐行乐。结侣过前蹊，游仙慕丹壑。

丹壑何迢遥，前蹊发红萼。移处乍绯绯，看时即灼灼。

接叶隐啼莺，交枝舞青雀。愿栽东海桃，不种西山药。

黄子辞世氛，夙有绥山约。庄生早结绶，半醉称臣朔。

予非避世人，君岂问津客。再至宁当迷，来朝恣欢酌。
江城子·几年诗骨雪槎牙
方岳（宋代）

几年诗骨雪槎牙。痼烟霞。老生涯。五十八翁，堪喜亦堪嗟。忽忆香山居士语，还失笑，较争些。荒寒梅坞月横斜。短篱遮。野人家。枝北枝南，须有两三花。紧闭竹门传语客，那得暇，尽由他。
晓过二里山
宋祁（宋代）

黎明走苍山，千仞势如削。
北斗挂西巅，徘徊久未落。
驿道转岩肩，人烟聚岑脚。
太虚交昏旦，颢气自喷薄。
阳光排暗升，阴氛值明卻。
翔禽散乔卉，啼狖思空壑。
逢隈雾尚屯，投险泉争躍。
生平好山意，每遭事婴缚。
安得乘冷风，穷跻叩寥廊。
谷林堂诗
苏轼（宋代）

深谷下窈窕，高林合扶疏。
美哉新堂成，及此秋风初。
我来适过雨，物至如娱予。
稚竹真可人，霜节已专车。
老槐苦无赖，风花吹填渠。
山鸦争呼号，溪蝉独清虚。
寄怀劳生外，得句幽梦馀。
古今正自同，岁月何必书。
百字令 成都怀古
胡薇元（清代）

雄都巴蜀，忆三分疆土，历朝人物。巫峡波涛东去险，北有剑门双壁。

花市春风，锦官秋雨，清绝峨眉雪。大江呜咽，销磨无数英杰。

落寞望帝魂归，杜鹃唤罢，池上夫容发。跃马卧龙千古恨，说恁吴吞魏灭。

白帝城边，永安宫外，白了山僧发。只应词客，登楼长啸明月。
池畔逐凉
白居易（唐代）

风清泉冷竹修修，三伏炎天凉似秋。黄犬引迎骑马客，

青衣扶下钓鱼舟。衰容自觉宜闲坐，蹇步谁能更远游。

料得此身终老处，只应林下与滩头。
庆清朝
史达祖（宋代）

坠絮孳萍，狂鞭孕竹，偷移红紫池亭。余花未落，似供残蝶经营。赋得送春诗了，夏帷撺断绿阴成。桑麻外，乳鸠稚燕，别样芳情。

荀令旧香易冷，叹俊游疏懒，枉自销凝。尘侵谢屐，幽径斑驳苔生。便觉寸心尚老，故人前度谩丁宁。空相误，祓兰曲水，挑菜东城。
钓鱼台
张璨（明代）

昔时垂钓叟，避居东海湄。就养盍归来，遂为王者师。

始知问家业，九鼎悬一丝。
次韵烹茶四首 其一
傅察（宋代）

移种疑从紫府仙，世间凡草护芊眠。味高石蜜甘居下，效捷灵芊愧在前。

玉𩊓并标官焙印，月团犹带御炉烟。年来海宇皆知愧，却笑神农未解煎。
挽杨知俯
牟巘五（宋代）

肮脏群飞外，康强七袠余。
耆年犹谨礼，细字每抄书。
十载甘琳馆，三州奉板舆。
挂冠天未可，双犊老康庐。
次兰皋吴堂长晓起
杨公远（宋代）

晓起披衣不奈寒，搔头自愧转疎顽。
吟情冷淡梅花外，画思微茫烟雨间。
有兴何妨终日醉，无求赢得此生閒。
要知人事循环理，岁月推移去复还。
闻子规
李山甫（唐代）

冤禽名杜宇，此事更难知。昔帝一时恨，后人千古悲。

断肠思故国，啼血溅芳枝。况是天涯客，那堪□□眉。
摸鱼儿·丹青
曾廉（清代）

问天公、是诚何意，明蟾多被云掩。容华盖世倾城色，嫁与北荒獯猃。

君不念。坂九折、长途无若人心险。仙姿尚俨。试遥望荆门，青山隐露，犹数两三点。

丹青事，当日非关失检。明明人面堪验。黄金贩得蛾眉去，头项合教污剑。

休诧艳。江水上、屈原宋玉皆迁贬。千秋一欠。任儿女英雄，同悲零落，拭泪袂犹染。
再次前韵
叶颙（元代）

水晶宫阙拥瑶空，宫里琼姬过海东。雾毂冰轮飞广汉，羽衣仙海舞刚风。

天神浅试裁云手，海若新成剪水功。老子畏寒头为缩，鬓毛如猬耳双聋。
扈亭西陂燕赏
韦应物（唐代）

杲杲朝阳时，悠悠清陂望。嘉树始氤氲，春游方浩荡。

况逢文翰始，爱此孤舟漾。绿野际遥波，横云分叠嶂。

公堂日为倦，幽襟自兹旷。有酒今满盈，愿君尽弘量。
满庭芳
黄庭坚（宋代）

修水浓青，新条淡绿，翠光交映虚亭。锦鸳霜鹭，荷径拾幽苹。香虚栏干屈曲，红妆映、薄绮疏櫺。风清夜，横塘月满，水净见移星。
堪听。微雨过，媻姗藻荇，琐碎浮萍。便移转，胡床湘簟方屏。练霭鳞云旋满，声不断、檐响风铃。重开宴，瑶池雪沁，山露佛头青。
三月二十一日泛舟十绝
刘克庄（宋代）

弟兄玉映更珠联，岂减玄晖与惠连。
却笑漠人无具眼，羡它李郭作神仙。
题南园琴趣
金幼孜（明代）

閒居慕恬旷，雅趣在南园。山水留遗韵，烟霞隔世喧。

幽兰宜独操，大雅共谁论。我亦知音者，何时一过门。
春城望湖
王令（宋代）

春城绿野郁相望，闲客闲来兴自长。
不见暮云成宿雨，空看芳草到斜阳。
花生恶土终成笑，兰不逢人自信香。
虽有尘缨无处濯，坐观渔者满沧浪。
嘉有司者祭兵殇之鬼得三五绝 其二
姚燮（清代）

所费惟楮钱，能释万鬼虑。黄泉需旅资，各自好归去。
相和歌辞。王昭君
沈佺期（唐代）

非君惜鸾殿，非妾妒蛾眉。薄命由骄虏，无情是画师。

嫁来胡地恶，不并汉宫时。心苦无聊赖，何堪上马辞。
大宁夫人二书赞
岳珂（宋代）

释老之异，佞者惟酷喜，
排者惟疾觝。死生之大，
达者晦其理，昧者尚其诡。
丧祭之正，徇古者失于泥，
行今者溺于鄙。如遗训者，
亦可以守而勿坠矣。我怀绪言，
杯棬之比。子孙传家，
真迹在此。
毛诗 柏舟
陈普（宋代）

身似柏舟无倚著，心非席石可推移。威仪不被忧心乱，始信生民有秉彝。
九月十八日祀陶小集
柯鸿年（清代）

良夜香灯绕碧空，一堂静穆祀陶公。折腰羞作风尘吏，低首甘为草野翁。

晋代衣冠劳想像，后人吟咏总尊崇。黄花影瘦标奇格，似与先生声叹通。
金蕉叶 陈后主
吕阳（明代）

曾听玉树骊歌未。君王攘袂中常侍。一苑桃花，两行金粉争如常。

且与侍儿角技。

临春狎客多情思。应难敌，孔妃张嬖。北掖门前，韩擒虎执戈相伺。

莫是御楼百戏。
诗三百三首 其一八七
寒山（唐代）

从生不往来，至死无仁义。言既有枝叶，心怀便险诐。

若其开小道，缘此生大伪。诈说造云梯，削之成棘刺。
书意
陆游（宋代）

疏慵久矣卧郊扉，暂出人间辄免归。梵志放花常恨晚，士师分鹿又成非。

平生旧学宁当负，同志良箴亦重违。说与吾儿勤念此，负禾勿恨露沾衣。
古驿
艾性夫（元代）

旧时邻曲各东西，野蔓荒藤压树低。
过尽路牌无客影，一冈秋雨鹧鸪啼。
侍宴华光殿曲水奉勑为皇太子作诗 七
谢朓（南北朝）

高殿弘敞。
禁林稠密。
青磴崛起。
丹楼间出。
翠葆随风。
金戈动日。
惆怅清管。
徘徊轻佾。
送郑州邵资政
曾巩（宋代）

江夏无双誉，菑川第一才。
笑谈成黼藻，咳唾落琼瑰。
紫气锋铓露，青冥羽翼开。
隽游追暮府，高步集蓬莱。
探讨篇章洽，研磨术业该。
九宵新汉邸，万目注梁台。
选择真儒用，招延急诏催。
衣冠惊角绮，宾友重邹枚。
每右横经席，宁虚置体杯。
八荒披日月，万里散云雷。
始去东山榜，俄参北斗魁。
庙堂奇计得，羌虏鸷心摧。
帝念人求旧，朝须汝作梅。
避荣言屡切，请外志难回。
际海归封略，连吴入剸裁。
夕冰承命出，昼锦过乡来。
许国风猷壮，容民宇量恢。
节旄恩换镇，京室地称陪。
赐觐亲中扆，通班接上台。
壶浆空度洧，公位在三槐。
东归诗
卢尚卿（唐代）

九重丹诏下尘埃，深锁文闱罢选才。桂树放教遮月长，

杏园终待隔年开。自从玉帐论兵后，不许金门谏猎来。

今日灞陵桥上过，路人应笑腊前回。
太乙真人图
程敏政（明代）

小舫轻于一瓣莲，贪书忘却水如天。丹青未识当时意，误比乘槎海上仙。
颂一百则
释重顯（宋代）

眼里尘沙耳里土，千峰万峰不肯住。
落花流水太茫茫，剔起眉毛何处去。
分水岭
葛绍体（宋代）

岐路东西分，闽浙自兹异。
平波翼藂筱，荒丘带深隧。
渐闻新蛮音，不见旧朋类。
悽然独含情，谁与话幽意。
满空霜气横，鸿影过一二。
回首良不堪，归期数长至。
茫茫宇宙大，人生本如寄。
癸亥春夜泊娄江哭徐子元晦四首 其一
何允泓（明代）

泪泻娄江不断流，东仓今日是西州。忽疑清影蛟龙食，瞥见华西鼠雀游。

壮志未忘酬裤下，豪情常自卧床头。崟崎历落成何事，赢得乡人笑不休。
送卢处士游吴越
温庭筠（唐代）

羡君东去见残梅，唯有王孙独未回。吴苑夕阳明古堞，

越宫春草上高台。波生野水雁初下，风满驿楼潮欲来。

试逐渔舟看雪浪，几多江燕荇花开。
和梅堂祖心禅师答潭州知府谏议谢凡五遣人召禅师不往 其二
彭汝砺（宋代）

胡床误看碧松枝，自爱壶中日月迟。冰尽暖沙眠犊子，波间细雨浴鱼儿。
苏幕遮 送春寄子潇
席佩兰（清代）

绿阴深，深院闭。怕倚阑干，春在斜阳里。几片飞花才到地。

多事东风，又促飞花起。

篆丝长，帘影细。一径无人，遮断春归计。纵□留春春去矣。

点点杨花，还替花垂泪。
宫桑闻北郊亲蚕赋 其二
黄佐（明代）

有菀宫桑，遵彼郊曲。其叶维沃，以筐以簇。以躬杼柚，用成我服。
示日本智光禅人
释智愚（宋代）

隐隐孤帆绝海来，虚空消殒铁山摧。
大唐国里无知识，已眼当从可处开。
对花有感
陶弼（宋代）

得莫欣欣失莫悲，古今人事若花枝。
桃红李白蔷薇紫，问著介总不知。
寓兴
李商隐（唐代）

薄宦仍多病，从知竟远游。谈谐叨客礼，休浣接冥搜。

树好频移榻，云奇不下楼。岂关无景物，自是有乡愁。
书白氏长庆集
王之望（宋代）

我爱乐天文，平易更精切。
笔端应有口，心事无不说。
游戏供日用，工巧疑天设。
述情悉毫厘，辨理穷曲折。
如我本欲言，挽我开齿颊。
如人病瘖哑，代我传喉舌。
惊骀拟举步，骏足过如瞥。
弱弧未及弯，强絮已穿札。
抚才初自愧，适意还深惬。
读尽一编诗，胸怀消百结。
嘲黔南观察南卓
吕温（唐代）

终南南太守，南郡在云南。闲向南亭醉，南风变俗谈。
送杨伯子
刘过（宋代）

天下少奇士，况乎吾一州。
逢人问姓字，知子有源流。
兰砌多黄口，蓬山半白头。
诚斋知未可，唤作小坡休。
出塞行四首送郭建初归戚都护幕中
黄克晦（明代）

当时都护静倭奴，将校功高锦绕躯。
今日军中思一战，年年马市款单于。
晓至长湖戏赠德麟
李廌（宋代）

桐实离离楸带长，玉鞭骄马度垂杨。
黄茆野店人争看，篱上红眉粉额妆。
百字令 二月二日微雪，晓起至官衙赋
许嗣隆（清代）

春光犹嫩，又匆匆二月，正当二日。铁马丁东惊晓梦，起坐不寒而慄。

声打窗纱，光浮帘幕，微雪生虚白。披衣启户，春情如此萧瑟。

挥鞭走马官衙，槐厅清冷，更觉添颜色。潇洒琼花风外舞，不见梅花消息。

薄薄银光，纤纤玉屑，难得圆成璧。御河清浅，飕飗波面风急。
颂古八首
释如净（宋代）

唤一声兮应一声，两个分明好弟兄。
倒却门前刹竿著，芳草漫天荆棘生。
园居新秋即景镇日闲居懒不支，撩人秋色唤寻诗
柯鸿年（清代）

阶前一叶生秋意，天际飞禽引远思。何处笙歌声隔院，数株梨枣子盈枝。

今年田野收成好，却代穷黎一展眉。
偶成
冯去非（宋代）

春风吹送笑谈香，玉漏银灯破夜凉。
归去东华听宫漏，杏花落尽六更长。
怀茅山寄句容江大夫
刘宰（宋代）

昔朅三茅君，蹇步穷跻攀。
是时秋已高，爽气薄千山。
三峰敛神秀，突兀超尘寰。
世变逮狂秦，风俗如髦蛮。
舌在不敢语，冥默疑心讪。
咸阳贵公卿，高门拥旗旛。
牵犬上蔡门，回首涕空潸。
积骸草木腥，流血川原殷。
所以三君子，决去彼榛菅。
不以寸草荣，易我白日閒。
徘徊兹山巅，放荡紫翠间。
数穷会有归，山空水潺潺。
高风起遐想，往躅芬芝兰。
想此弄明月，想此发清弹。
兹坛梯玉京，兹台凝金丹。
群仙或朋来，洞户敞幽关。
缥缈钧天奏，依约云旗翻。
古润会流泉，点笔依石阑。
遗墨堕中流，梁此乱石黫。
世情喜虚诞，诳记谁能删。
峭壁起道边，雨湿苔藓斑。
剥藓访旧题，岁月犹班班。
当时往来人，逸翮超笼樊。
应期后千载，绿鬓炯朱颜。
御风游汗漫，骑鲸出颓澜。
或乘白鹤归，翩跹从妖娴。
寥寥竟谁成，遗迹空浩欢。
愚生百世下，逐妄笑冥顽。
幽寻昔未极，云卧衣裳单。
杖屦陟层巘，此怀今未阑。
矧闻廊庙议，出师锐除残。
将军贾馀勇，弭节期白檀。
已觉赋敛频，更恐戌役烦。
圣主哀元元，络绎宽诏颁。
官守孤王明，根节滋吏奸。
拟追三君游，物表寄衰孱。
彼美江夫子，拊字周惸瘝。
宁甘催科拙，不使杼柚殚。
坐令句曲天，忘此世道艰。
傥许占一丘，结庐树墙藩。
渴饮玉井泉，饥挹朝霞餐。
永无垂老别，宁尤行路难。
寄书新过春，一诺未应悭。
岁晏出沐感事内讼一首
宋庠（宋代）

山海有完士，希世无良筹。
偶穿东郭履，遂别野人舟。
不恥篆刻赋，来肩英俊游。
私智甚凫短，尘容若鸱愁。
备员太史氏，补属富民侯。
姑学了官事，何尝分主忧。
日贪斗食利，岁感星躔周。
中都富才彦，方驾若龙虯。
茂先善史汉，平津治春秋。
高文用司马，格五宠虞丘。
间阔路逢葛，缤纷人召邹。
桑羊兴贾竖，安国出缧囚。
汲郑贵交盛，徐陈英藻遒。
况乃天下枢，雄雌来九州。
衣冠径複道，鼓吹出长楸。
席上万钱箸，桥边八列驺。
雍容缓鲁玦，意气拂吴鉤。
咨予良不韪，瓴甓厕珠璆。
吹竽昔已滥，在梁今可尤。
台阁魏舒被，风霜苏季裘。
有志谢轩鹤，无机防海鸥。
恭竢杜陵课，诛茅归故畴。
晓角
方干（唐代）

画角吹残月，寒声发戍楼。立霜嘶马怨，攒碛泣兵愁。

燕雁鸣云畔，胡风冷草头。罢闻三会后，天迥晓星流。
畴昔
陆游（宋代）

行路悲畴昔，驱车每戴星。
数残双只堠，历尽短长亭。
飞盖交迎饯，听歌半醉醒。
至今湖海夜，犹梦陇山青。
丛菊
石延年（宋代）

风劲香逾远，天寒色更鲜。
秋天买不断，无意学金钱。
颂古三十一首
释安永（宋代）

白日青天、开眼放尿。黄面瞿昙，
一场漏逗。
赠孝感相公
陈廷敬（清代）

十有四年春，惟三月日吉。枚卜择近臣，学士登密勿。

搢绅贺于朝，处士庆于室。佥曰帝知人，吾等夙愿毕。

公无得志容，庭馆转萧瑟。公诚王者佐，生平学稷契。

致君慕尧舜，自此见施设。铜扉半夜开，沙堤带月出。

暮读书百篇，朝入语移日。劳瘁咫尺地，欲使万国活。

时方事南征，戎马久未歇。黎元尚疮痍，原野恐骚屑。

晴风卷旌旗，三农乍起垡。况我仁义师，忍此田间物。

公为民请命，闻者感心骨。数日政事堂，丝纶慰饥渴。

中朝相司马，姓字及走卒。身当画凌烟，名其悬日月。

昔时同学人，翘首望回斡。
宣上人见示与诸公唱和
薛涛（唐代）

许厕高斋唱，涓泉定不如。可怜谯记室，流水满禅居。
和孔纯老江上游风题酒肆
王之道（宋代）

对酒应从暮吹号，酒行还喜荐溪毛。
若将物象评诗思，须向江头看怒涛。
古出塞
毛珝（宋代）

初说戍渔阳，俄传出定襄。朝朝征马过，春草不曾长。
偈颂一百五十首
释心月（宋代）

十一十二，无处回避。
十四十五，充塞寰宇。
者边那边，或去或住。
一箭上红心，黄金如粪土。
霁后贻马十二巽
储光羲（唐代）

高天风雨散，清气在园林。
况我夜初静，当轩鸣绿琴。
云开北堂月，庭满南山阴。
不见长裾者，空歌游子吟。
白鹭亭送运判张全翁
黄履（宋代）

一寸逍遥气自春，等闲语默见天真。艰难世事尝来遍，平淡交天久更亲。

会面只惊蓬鬓改，离亭还折柳条新。世间冷暖随通塞，三纪如常有几人。
依韵和工部兄雪五首 其三
葛胜仲（宋代）

从此何忧家事关，明年粒米厌区寰。腰青不见飞花女，头白先看对面山。

弦冻未应停绿绮，胶彊仍喜彀黄间。平铺万顷茅檐冷，欲问城居几日还。
锦带花
董嗣杲（宋代）

忍见柔枝缀彩英，愁围未解又清明。
茸茸叠萼萦春梦，袅袅长条击别情。
有样谩传居士制，无香徒滓海仙名。
文臣服色开时验，次第妖娆织不成。
减字木兰花（庚辰送春）
刘辰翁（宋代）

送春待晓。春是五更先去了。我醉方知。春正怜伊怕别伊。

留君不可。归到海边方忆我。做尽花归。欲赠君时少一枝。
幸梨园观打球应制
武平一（唐代）

令节重遨游，分镳应彩球。骖驔回上苑，蹀躞绕通沟。

影就红尘没，光随赭汗流。赏阑清景暮，歌舞乐时休。
圆通寺与觉老步月
李纲（宋代）

石耳峰前松桧香，月华天影夜茫茫。道人试道依溪水，何似曹溪一派长。
醉落魄
周紫芝（宋代）

云深海阔。天风吹上黄金阙。酒醒不记归时节。三十年来，往事无人说。

浮生正似风中雪。丹砂岂是神仙诀。世间生死无休歇。长伴君闲，只有山中月。
祐胜菩萨赞
释德洪（宋代）

雷发春晓，象牙有花。是何因缘，而使然耶。一切幻物，感以无心。

而思而合，如磁石针。况我大士，慈善根力。而起于座，沛然甘泽。

千峰青碧，环如长城。经今几时，殿阁崇成。咨尔邦士，时朔荐拜。

稽首真慈，是甘露海。
惊雷聚雨
阳枋（宋代）

山头云歼杂烧畲，桃李层层山半家。
讴轧蛮歌声满峡，春生龙节烂光华。
夜得岳后庵僧家园新茶甚不多辄分数碗奉伯承
林用中（宋代）

芽吐金英风味长，我于僧舍得先尝。
饮时各尽卢仝量，去腻除繁有远香。
夜坐与童子方祥庆话别偶成
陈献章（明代）

晚饭跏趺竹几安，秋吟涕泪阁灯残。一诗可送方童子，千炼不如庄定山。
三月桃花词
耶律铸（宋代）

春尽山桃花满枝，怨春休道北来迟。人人正醉春时节，政是江南肠断时。
绣龟形诗
侯氏（唐代）

暌离已是十秋强，对镜那堪重理妆。闻雁几回修尺素，

见霜先为制衣裳。开箱叠练先垂泪，拂杵调砧更断肠。

绣作龟形献天子，愿教征客早还乡。
九月十六日示内二首 其二
周紫芝（宋代）

小阁秋风冷，青灯病眼昏。酒重斟寿盏，儿喜有双亲。

书种吾家事，郎曹汝旧门。人生唯老健，馀合付乾坤。
擬古
田锡（宋代）

萱花不须折，安足忘君忧。
青铜莫频揽，适令惊鬓秋。
谢安壮未仕，定远晚封侯。
功名俱磊落，时来岂自由。
寄杭州友人
史鉴（明代）

西湖湖上水初生，重叠青山接郡城。
记得扁舟载春酒，满身花影听啼莺。
宫词 其二十九
张公庠（宋代）

后苑宸游炎日长，宫中彊半坐回廊。鵁鶄鸂鶒银塘静，杨柳梧桐水殿香。
恋绣衾 其二
陈维崧（清代）

昏昏绿水乳燕飞，蹙香红、堆满地衣。梳洗罢、登楼望，见长天，一碧四围。

行人更在天之外，问地名、甚处武威。想郎处、枝头鸟，并无杜宇劝归。
神宗皇帝挽辞二首
王安石（宋代）

将圣由天纵，成能与鬼谋。
聪明初四达，俊乂尽旁求。
一变前无古，三登岁有秋。
讴歌归子启，钦念禹功修。
衡阳赠定父咏常
利登（宋代）

半世择交友，深知仅数人。
情亲无语忌，岁久转心真。
世乱身难定，话长天易晨。
相逢无不料，一笑雁峰春。
安仁晓行
朱熹（宋代）

夙驾安仁道，行行得自娱。荒山围野阔，远树出林孤。

景晦长烟合，天寒碧草枯。归心怀往路，极目向平芜。
寄愁 其四
梁宪（明代）

从来红袖少因缘，堕落寒崖枯木禅。银烛堂前看不见，牡丹花下几回眠。
八月三日咏原甫庭前林檎花
梅尧臣（宋代）

秋蠹无完叶，疏丛有瘁茎。
偶来庭树下，重看露葩荣。
众自守常理，独开偏见情。
从今数霜月，结子尚能成。
质子
刘克庄（宋代）

七雄侧目虎狼都，仁暴端由取舍殊。
燕太子留生马角，楚王心作牧羊奴。
鹧鸪天 客自沪上归，言海上多传余艳词，赋此感旧。三首 其一
易顺鼎（清代）

澹墨浓愁写数行。妓楼僧院酒家墙。西陵松柏盟苏小，南院桃花吊李香。

珊作架，锦为囊。少年别样冶游装。鸳鸯乞句题红藕，鹦鹉徵诗赠绿杨。
同醉
元稹（唐代）

柏树台中推事人，杏花坛上炼形真。
心源一种闲如水，同醉樱桃林下春。
通天台
罗绕典（清代）

石鞭东海秦王误，台筑通天汉武痴。青史茫茫人并逝，碧空渺渺事难知。

秋风盘冷铜仙露，夜月机虚织女丝。他日金茎和泪折，茂陵荒草夕阳迟。
殿前欢·畅幽哉
贯云石（元代）

畅幽哉，春风无处不楼台。一时怀抱俱无奈，总对天开。
就渊明归去来，怕鹤怨山禽怪，问甚功名在？酸斋是我，我是酸斋。
宣仁圣烈皇太后挽词 其一
文彦博（宋代）

九年四海被清晖，瑞彩重轮照殿帏。间日视朝觐旰食，未明思政事宵衣。

存心庶务劳千虑，决意真游厌万机。下土颙颙望霄汉，仙舆直指厚陵归。
昌平道中晚作
林应亮（明代）

岁晚昌平道，千官历翠微。
霜封阴殿瓦，云染祀臣衣。
骑火通幽谷，岩钟散御帏。
仙游忆空乐，杳杳六龙飞。
项里观杨梅
陆游（宋代）

隔岁租园不计钱，杨梅海里过年年。
痴人只竞闲名利，那信三山是地仙。
金陵杂兴二百首
苏泂（宋代）

四望庭中四望花，青春那属外人家。
中间更著垂垂柳，自倚东风待翠华。
渔父
吴镇（元代）

舴艋为舟力几多。江头云雨半相和。殷勤好，下长波。

半夜潮生不那何。
挽卢通议 其二
刘攽（宋代）

山东推望族，泉室閟归真。善政馀谈舌，清风在缙绅。

薤晞无复露，草弱漫栖尘。赖有传家庆，光华列世臣。
用王龟龄韵题五柳堂
吴芾（宋代）

久矣斯堂废，重兴赖有公。双溪修故事，五柳振遗风。

顿觉烟光好，端由气味同。莫言官独冷，长在绿阴中。
明堂庆成诗
文天祥（宋代）

清庙严更夜未央，珠星璧月璨殊光。
香飘黄道移天步，烛引红纱转殿廊。
祼荐交神诸室醉，骏奔执豆庶羞芳。
都人报道君王喜，净睹和銮入建章。
黄河多淘河之属有曰漫画者常以觜画水求鱼有
晁说之（宋代）

信天缘，何为者，
非达亦非贤。终朝开咮不敢仰，
待鱼落咮急下咽。大鱼变化小鱼黠，
谁肯效命于尔前。皇天日月高，
无心怜尔曹。几欲强求索，
岂不监漫画。
逢郴州使，因寄郑协律
刘长卿（唐代）

相思楚天外，梦寐楚猿吟。更落淮南叶，难为江上心。

衡阳问人远，湘水向君深。欲逐孤帆去，茫茫何处寻。
颂古十首
释端裕（宋代）

善应随流妙意深，明明一箭中红心。
当锋不是由基眼，对面銕山高万寻。
嵩丘仙鹿歌赠刘氏
欧大任（明代）

君不见羡门子，乘鹿日游三万里。侍从缤纷玉女来，青毛节下白云起。

君不见齐女生，莲华峰头骑鹿行。中天照曜仙人掌，手把芙蓉朝玉京。

今之玄鹿嵩丘出，青鸾为群鹤为匹。嵩于五岳标第一，旁有太室与少室。

刘君白发嵩之阳，汝南亦是仙灵窟。三花结佩共何人，双管淩云记前日。

谏垣一出守三巴，蚤忆还山采芝术。史有黄门给事书，颂多西蜀词人笔。

归来驭鹿似苍虬，三十六峰遨以游。龙门底柱叱其立，太行王屋指使留。

玉虹双夹行更曳，紫电昼闪不敢收。馀霞片片散成绮，頫窥千折百折如丝之浊流。

仙家石鼓满岩口，有时击之魑魅走。黄姑织女解其绶，彗出东方东为帚。

上扫青天万古之浮云，下揽函谷千山之紫气，大笑系之玄鹿首。

霓旌风旆飒飒残，山叶为之丹，壑龙为之蟠。赤霜之袍九华冠，忽若行春夹毂看。

急雨碎掷珊瑚寒，我来东南骑茅狗，执君之鞚酌玉斗。

劝君酒，为君寿。明月清秋无尽期，青崖玄鹿长相守。

回首罗浮大药成，头颅已瘦骨已轻。愿随道士浮丘去，接上嵩高调玉笙。
咏豆蔻花 其一
舒岳祥（宋代）

春晚愁偏重，垂头向下生。牡丹怜与叶，蕙草爱分茎。

悬袋双鱼意，含胎少妇情。幽姿如冷淡，那敢拟倾城。
刘希颜持节按县招维心舟中小酌次维心韵 其三
沈与求（宋代）

故国真如寄，馀生宛若浮。巢鸠不护鹊，池凤肯容鹙。

老木低春水，孤花带晚洲。杯行应酹我，知复念幽忧。
送黄仲达归温州仍寄诸友
陈东（宋代）

长安市上喜相逢，倾盖恩情久要同。
几载睽违劳想梦，一樽邂逅写情衷。
家山柑橘正酣露，江岸帆樯忽饱风。
归去借声询旧友，项髯方浪薛芹宫。